**Canacider** (Canacidae) er en liten familie av fluer som lever i tare og andre oppskylte alger på havstrender. De ligner Tethinidae, som de er nært beslektet med, men skiller seg fra disse ved å være kraftigere bygd og mer hårete. De fleste artene lever i varme klima, to arter finnes i Nord-Europa, men det er usikkert om noen av dem når så langt nord som til Norge.

Utseende
--------

Små til middelsstore (1,5–5 mm) fluer, ofte dekket av lys bestøvning. De ligner på Tethinidae men er kraftigere og mer hårete. **Brystet** (thorax) har både korte hår og lange børster. **Bakkroppen** er sylindrisk.

**Hodet** har tre-fire par kraftige, utoverrettede børster ved innerkanten av hvert fasettøye. Kinnene er høye som hos Tethinidae, vanligvis med tre børster som er mye kraftigere enn den øvrige behåringen. De har vanligvis to rekker av fine børster i pannen, og et eller to par kraftige børster nær punktøynene.

**Vingene** er klare uten fargeflekker. **Beina** er slanke, tett hårete, men uten kraftige børster.

**Larvene** er pølseformede, tilspisset i begge ender. Bakenden er trukket ut til et kort ånderør. Hodeenden er moderat tilspisset. På undersiden av hvert kroppssegment er det noen tverr-rader av korte kroker som hjelper dem feste seg til underlaget.

Levevis
-------

De fleste artenes larver utvikler seg trolig i råtnende tang, tare og andre alger som ligger oppskyllet ved havet. Noen ganske få arter lever ved ferskvann, deres biologi er ukjent. De fleste av artene i denne familien lever i varme klima, for eksempel ved Middelhavet.

Systematisk inndeling
---------------------

**Treliste**
* Ordenen tovinger, Diptera
	+ Underordenen høyerestående fluer, Cyclorrhapha
		- Gruppen Scizophora (Acalyptrata)
			* Overfamilien Carnoidea
				+ Familien **canacider**, Canacidae
					- Underfamilien Nocticanacinae – i varme klima
					- Underfamilien Canacinae
						* Slekten *Canace* Haliday, 1837
							+ *Canace nasica* Haliday, 1839 – funnet nord til Storbritannia
						* Slekten *Xanthocanace* Hendel, 1914
							+ *Xanthocanace ranula* (Loew, 1874) – funnet i Storbritannia og Danmark

Referanser
----------

1. ↑  «Artsdatabankens artsopplysninger». Artsdatabanken. 27. mars 2021. Besøkt 27. mars 2021.

Kilder
------

* Mathis, W.N. 1998. Family Canacidae. I: Papp, L. og Darvas, B. (red.): *Contributions to a Manual of palaearctic Diptera.* 3: 251-257. Science Herald, Budapest.
* Fauna Europaea Web Service (2004) Fauna Europaea version 1.1, Available online at  Arkivert 2. juni 2017 hos Wayback Machine.

Eksterne lenker
---------------

* (en) *canacider* – oversikt og omtale av artene i WORMS-databasen Rediger på Wikidata

* (en) *canacider* i Encyclopedia of Life Rediger på Wikidata

* (en) *canacider* i Global Biodiversity Information Facility Rediger på Wikidata

* (no) *canacider* hos Artsdatabanken Rediger på Wikidata

* (sv) *canacider* hos Dyntaxa Rediger på Wikidata

* (en) *canacider* hos Fauna Europaea Rediger på Wikidata

* (en) *canacider* hos NCBI Rediger på Wikidata

* (en) *Kategori:Canacidae* – bilder, video eller lyd på Wikimedia Commons Rediger på Wikidata

* *Canacidae* – detaljert informasjon på Wikispecies Rediger på Wikidata